80.

Euroopa andmekaitseinspektor leiab, et komisjon võiks edasiste sammude kindlaksmääramisel olla ambitsioonikam, ning esitab järgmised soovitused. — Euroopa andmekaitsevaldkonnas kehtiva õigusraamistiku nõuetekohane rakendamine ja asjaomaste nõuete täitmise tagamine ei ole mitte üksnes õigusaktidest tulenev kohustus, vaid ka oluline panus usalduse taastamisse. See puudutab ka ELi ja USA rahvusvahelist andmeedastust reguleerivaid dokumente, sealhulgas programmi Safe Harbor kehtivaid põhimõtteid. — Komisjon peaks rõhutama, et riigi julgeoleku kaitsmise eesmärkidel kohaldatavad põhiõiguste erandid või piirangud on põhjendatud ja lubatud üksnes juhul, kui need on rangelt vajalikud, proportsionaalsed ning kooskõlas Euroopa Inimõiguste Kohtu ja Euroopa Kohtu kohtupraktikaga. — Euroopa andmekaitseinspektor nõustub täielikult sellega, et ELi andmekaitseraamistiku konsolideerimiseks ja tõhustamiseks peab kiiremas korras vastu võtma andmekaitsevaldkonnas kavandatava reformipaketi, mis on piisavalt ambitsioonikas, et tagada isikuandmete ja eraelu puutumatuse tugevam, tõhusam ja järjepidevam kaitse ELi õiguse reguleerimisala täies ulatuses. See peaks tagama ka andmekaitse piisava taseme juhtudel, kui andmeid on vaja täiendavalt kasutada õiguskaitsega seotud eesmärkidel, ja eri õigusruumide konfliktide korral. — Programmi Safe Harbor põhimõtted tuleks kooskõlas komisjoni soovitustega läbi vaadata ja neid tuleks tõhustada. Euroopa andmekaitseinspektor soovitab kehtestada kõnealuste meetmete rakendamiseks rangemad tähtajad, sealhulgas järelmeetmete puhul võimalike lahendamata puudustega tegelemiseks. — Tugevdada tuleb ELi ja USA õiguskaitsekoostöös rakendatavaid andmekaitsemeetmeid. Raamlepingu üle peetavate läbirääkimiste käigus ei tohiks luua õiguslikku alust ulatuslikuks andmete edastamiseks, vaid võtta arvesse kehtivat andmekaitseraamistikku ja selle raamistiku käimasoleva läbivaatamisprotsessi tulemusi. Eeskätt tuleks kõikidele andmesubjektidele kodakondsusest hoolimata tagada tõhusad õiguskaitsevahendid. Seda nõuet tuleks õigeaegselt kohaldada ka kehtivate rahvusvaheliste lepingute puhul, vajaduse korral asjakohaste üleminekuklauslite alusel. — Komisjon peaks toetama USA valitsuse ja kongressi jõupingutusi kehtestada eraelu puutumatuse üldseadus, millega nähakse ette tugevad tagatised ja piisav järelevalve, eeskätt valdkondades, kus praegu ei kaitsta eraelu puutumatust olulisel määral. — Atlandiülese kaubandus- ja investeerimispartnerluse sõlmimise üle peetavad läbirääkimised ei tohiks negatiivselt mõjutada kodanike isikuandmete kaitset. Samal ajal peaks komisjon kaaluma ühiseesmärgi püstitamist, et suurendada järk-järgult eraelu puutumatuse ja andmekaitse õigusraamistike koostoimimisvõimet; sellesse eesmärki võiks USA eespool märgitud viisil panustada. — Andmekaitsenõuete rahvusvaheliseks edendamiseks tuleks teha järgmist: i) tagada, et uued rahvusvahelised lepingud oleksid täielikus kooskõlas Euroopa andmekaitseraamistikuga; ii) innustada kolmandaid riike ja eeskätt USAd ühinema Euroopa Nõukogu konventsiooniga nr 108; iii) toetada sellise rahvusvahelise dokumendi vastuvõtmist, mis kohustaks järgima andmekaitsenõudeid luuretegevuses; dokumendi võiks vastu võtta ÜRO tasandil kodaniku- ja poliitiliste õiguste rahvusvahelise pakti artikli 17 alusel. — Jälgimistegevuse puhul peaks igal juhul olema kohustuslik järgida õigusriigi põhimõtet ning demokraatlikus ühiskonnas vajalikkuse ja proportsionaalsuse põhimõtteid. Kõikide asjaomaste tasandite õigusraamistikke tuleks seega täpsustada ja vajaduse korral täiendada. Need raamistikud peaksid hõlmama asjakohaseid ja piisavalt tõhusaid järelevalvemehhanisme. — Tõhusa IT-turvalisuse eest peavad vastutavate töötlejatena otseselt hoolt kandma ka ELi institutsioonid ja kõik liikmesriikide asjaomased üksused. See hõlmab asjakohasel tasandil tehtavaid andmeturbe riskihindamisi. Sel otstarbel on vaja edendada ka krüptimismehhanismidega seotud uurimistegevust, suurendada vastutavate töötlejate ja kodanike teadlikkust turustatavate või kasutatavate toodete riskidest seoses eraelu puutumatusega ning kohaldada arendajate suhtes nõuet, et kõnealuste riskide vältimiseks või vähemalt vähendamiseks rakendataks konkreetseid meetodeid juba väljatöötamisprotsessis. Euroopa Liidus peaks korraldama teavitusalgatusi internetis töödeldavate andmete turvalisuse teemal.